Sidaras
Sidaras (angl. Cedar River 'kedrų upė') – upė Jungtinėse Amerikos Valstijose, daugiausia Ajovos valstijoje; Ajovos kairysis intakas (Misisipės baseinas). Prasideda Minesotos pietuose, Bluming Preirio apylinkėse, į šiaurę nuo Ostino. Teka į pietvakarius tarp Ajovos ir Misisipės baseinų. Įteka į Ajovos upę ties Kalambus Džankšinu, 32 km nuo santakos su Misisipe. Didžiausi intakai – Šel Rokas (dešinysis), Mažasis Sidaras (kairysis). Pagrindiniai miestai prie Sidaro upės – Ostinas, Čarlz Sitis, Sidar Folsas, Voterlu, Sidar Rapidsas. Baseinas derlingas, daugiausia išdirbtas žemės ūkio reikmėms. Patvenkta keliomis nedidelėmis hidroelektrinių užtvankomis. Upė nelaivuojama. Sidaras pavadintas pagal virgininius kadagius (Juniperus virginiana), vadinamus raudonaisiais kedrais (angl. red cedar).